अगले ओवर में दोनों ने शार्दुल ठाकुर के ओवर में तीन चौके जड़कर 14 रन बनाये। लेकिन छठा ओवर गेल के नाम रहा जिन्होंने दो छक्के और दो चौके से इसमें 22 रन जोड़े। इस तरह किंग्स इलेवन पंजाब ने पावरप्ले में 75 रन से इस सत्र में सर्वश्रेष्ठ स्कोर बनाया। इमरान ताहिर (34 रन देकर दो विकेट) गेंदबाजी के लिए उतरे, जिनकी पहली गेंद को राहुल ने चौके के लिए पहुंचाया। चौथी गेंद पर गेल ने चौका लगाकर 22 गेंद में अपना अर्धशतक पूरा किया। अंतिम गेंद को फिर वेस्टइंडीज के इस धुरंधर ने छक्के के लिए पहुंचाया जिससे इस ओवर में भी 17 रन जुड़े। राहुल अगले ओवर में हरभजन की गेंद पर ड्वेन ब्रावो को कैच देकर आउट हुए जिससे इस भागीदारी का अंत हुआ। मयंक अग्रवाल क्रीज पर उतरे। घरेलू टीम नौंवे ओवर में 100 रन पूरे कर चुकी थी। गेल और मयंक दूसरे विकेट के लिये 31 रन ही जोड़ सके थे कि शेन वाटसन ने इस साझेदारी को तोड़ दिया। गेल उनकी गेंद पर शार्ट फाइन लेग में इमरान ताहिर को आसान कैच देकर आउट हुए।